《许米友墨迹》
清代·谢章铤

紫藤庵中紫藤花，中有仙人凌紫霞。桑海归来散白发，瓣香遥礼玉皇家。

九州破碎无完土，夜夜庵前急风雨。何处高歌不鬼神，暮年噩梦犹龙虎。

一纸盘拿泪滂沱，似此人间可奈何。青山大是无情物，金陵王气惊销磨。

独立掉头不得意，槎丫肝肺凄凉字。九死终归平远台，才名三绝成何事。

箕尾无光风萧萧，想君掷笔吟《大招》。我读君诗青衫湿，石头又报烽烟急。

作者简介：福建长乐人，字枚如。道光间已有诗名。光绪三年进士。官内阁中书。为致用书院山长。好游山水，游必有诗。亦工词。有《赌棋山庄集》、《酒边词》、《赌棋山庄词话》等。